Carsten Hansen (S), 2007-04-20:
Jeg vil sige, at det jo er ærgerligt, når vi har de her meget gode forslag, at det er fredag eftermiddag og sidst på dagen, hvor selv den sidste praktikant hos Ritzau er gået hjem, men det skal nu ikke forhindre os i Socialdemokratiet i at takke for det gode samarbejde, vi har haft omkring det her lovforslag, eller i at takke for, at det er lykkedes os i fuld samklang at få forbedret mulighederne fantastisk for de unge mennesker, det drejer sig om.
Frem for de målsætninger, vi selv havde, da vi var i regering, og som den nuværende regering har, om, at 95 pct. af alle unge skal have en uddannelse, snakker vi nu om 100 pct.
Det helt essentielle er nemlig, at alle unge selvfølgelig skal have et tilbud om en ungdomsuddannelse.
Som fru Tina Nedergaard sagde, har det været meget magtpåliggende for os – og jeg ved, at det har det været for resten af ordførerkredsen – at de unge får er retskrav på en uddannelse.
Jeg synes, det er helt afgørende, at vi nu får det gennemført.
Så er der omkring det her lovforslag, som jo er udmøntningen af vores fælles bestræbelser og meget lange forhandlinger, skabt en del usikkerhed om økonomi og ungdomsmiljø osv.
Det vil vi selvfølgelig følge tæt.
Det er afgørende, som vi har talt om, at det er en fleksibel, individuel tilgang, men det er også vigtigt for en række af de unge mennesker at komme ud og møde andre unge og være sammen i bestræbelsen på at lære.
Det lægger vi jo vægt på alle andre steder.
Derfor tror jeg, at vi skal sikre os, at vi får en nøje opfølgning på det, men at vi også sikrer den der meget individuelle tilgang.
Du kan i samarbejde med dine forældre og skolen nu få tilbudt det, der passer præcis til dig.
Det, som vi også kan, og som jeg synes har været ret godt og fint, er nemlig at bruge de eksisterende uddannelsestilbud.
Vi går ikke ud og opfinder den dybe tallerken, men bruger de tilbud, der er, og tilrettelægger dem så individuelt i forhold til de unge mennesker.
Det synes jeg er utrolig godt.
Men det betyder også, at der er rejst en problemstilling i stort set alle høringssvarene, nemlig om finansieringen: Er det her nu nok?
Men der må vi så sige, at når der er et retskrav, har man selvfølgelig krav på at få tilbuddet.
Så regeringen får et problem, hvis det her bliver en kæmpe succes.
Vi støtter gerne med at finde pengene til det, fordi det er så vigtigt i den her forbindelse, at alle unge mennesker får en uddannelse.
Det burde selvfølgelig som alle andre ungdomsuddannelser have været et statsfinansieret redskab, der var brugt her, hvor det var staten, der finansierede det.
Men det forhindrer mig ikke i at glæde mig over, at det lykkedes at få det her lovforslag på banen.
Men vi vil, så snart det er muligt og der er et andet flertal for det, sikre, at det her bliver statsfinansieret, at vi får det den anden vej rundt og får det statsfinansieret.
Så er der nogle, der har rejst spørgsmålet om, hvorfor der ikke er SU til de her unge mennesker.
Der vil jeg sige, at det selvfølgelig er afgørende, at de hjælpeforanstaltninger, forsørgelsesmuligheder, der findes i dag, med revalidering, førtidspensionering osv., fortsætter.
Men vi vil gerne medvirke til også at tage det op i SUforhandlingerne, når vi når dertil, og sikre, at de her unge mennesker selvfølgelig på linje med alle andre, når de er over 18 år, får mulighed for SU.
Det er selvfølgelig det videre forløb, men det er klart, at vi vil forbeholde os retten til at tage det op og også finde en anden finansiering.
Så vil jeg glæde mig over, at vi, når nu vi vedtager sådan en ny lov, også indtænker, at der kan være en lang række forskellige forsøg, fordi det jo har kørt efter nogle meget forskellige principper i amterne, der tidligere havde forpligtelsen under specialundervisningsloven for voksne – hvor det lå helt malplaceret ifølge min opfattelse; men nogle amter har gjort det godt – og at vi nu siger, at der bliver ensartede krav landet over; at der bliver retskrav på det; og at de der 3 år, der står i lovforslaget, i virkeligheden også betyder, at man i forhold til den unge kan lave et lidt længere individuelt forløb.
Alt i alt vil jeg sige: Et rigtig godt lovforslag, et kæmpe fremskridt, at alle unge får mulighed for en ungdomsuddannelse, uanset hvor de er.
Og det, at vi sikrer, at der kan laves forsøg undervejs, synes jeg er rigtig godt.
Så er der en del usikkerhed – det er der altid, når vi laver noget nyt – men jeg kan ikke anerkende en del af høringssvarene, der siger, at det her risikerer at blive ringere end det, der var.
Det er simpelt hen et lidt surt opstød fra nogle, der er meget bange for en enkelt del af den uddannelsesverden, som er der i forvejen.
Det er klart, at det er sårbare grupper, og vi skal sikre, at alle bliver løftet, og der mener jeg, viljen er til stede.
Men det er klart, at vi vil forfølge det, og vi vil også lægge vægt på at få flyttet finansieringen og sørge for, at der er penge nok.